Prodotti u servizzi fl-2014

L-attivitajiet tal-EASO jistgħu jinqasmu f’ħames oqsma ta’ fokus: appoġġ permanenti, appoġġ speċjali, appoġġ ta' emerġenza, appoġġ ta' informazzjoni u analiżi u appoġġ lil pajjiżi terzi. Appoġġ permanenti: Fir-rigward tat-taħriġ, l-EASO wassal 13-il sessjoni ta’ taħriġ għal min iħarreġ, organizza 3 avvenimenti ta’ taħriġ reġjonali, żviluppa modulu wieħed ġdid ta’ taħriġ u aġġorna 4 moduli diġà eżistenti, żviluppa 2 manwali ta’ taħriġ u Rapport Annwali ta' Taħriġ ibbażat fuq il-pilotaġġ tat-taħriġ (training cockpit), organizza s-Seminar Didattiku Annwali, avveniment wieħed ta’ taħriġ rigward il-laqgħat dwar il-Punti ta’ Kuntatt Nazzjonali u beda l-proċess għaċ-ċertifikazzjoni tas-sistema ta’ taħriġ tal-EASO. Ix-xogħol tal-EASO dwar il-kwalità tal-proċessi u d-deċiżjonijiet dwar l-asil kien jinkludi mmappjar tematiku tal-aċċess għall-proċedura, identifikazzjoni ta’ persuni bi bżonnijiet speċjali u proċeduri speċjali, l-iżvilupp ta’ pubblikazzjoni dwar l-Għodda ta' Kwalità dwar l-Intervista Personali, l-organizzazzjoni ta’ tliet laqgħat tematiċi, 8 laqgħat tal-gruppi ta’ ħidma u laqgħa tal-punti ta’ kuntatt nazzjonali dwar il-kwalità. Barra minn hekk, l-EASO saħħaħ il-kooperazzjoni tiegħu mal-membri tal-Qrati u t-Tribunali, billi organizza konferenza annwali u tliet laqgħat tal-esperti u żviluppa għodda prattika dwar l-Artikolu 15(c) tad-Direttiva dwar il-Kwalifiki. Fil-qasam tat-traffikar tal-bnedmin, l-EASO kkoordina, minn Ottubru 2012 sa Ottubru 2014, rapport dwar l-“Attivitajiet Konġunti” żviluppati mill-Aġenziji tal-Ġustizzja u tal-Affarijiet Interni biex jindirizza t-traffikar tal-bnedmin (THB) u organizza laqgħa waħda tal-esperti. Ġew organizzati konferenza ta' kooperazzjoni prattika tal-EASO dwar minorenni mhux akkumpanjati u erba' laqgħat tematiċi; inbdew pubblikazzjoni dwar it-traċċar tal-familji u l-evalwazzjoni tal-pubblikazzjoni “EASO age assessment practice in Europe” (Prattika ta' valutazzjoni tal-età mill-EASO fl-Ewropa). Fir-rigward tal-Informazzjoni dwar il-Pajjiż ta' Oriġini (COI), l-EASO jiżviluppa aktar il-portal tas-COI li serva 580 utent attiv, ħoloq 4 netwerks speċifiċi għas-COI ġodda dwar l-Iran, l-Iraq, ir-Russja u l-Afghanistan, organizza 2 laqgħat u 4 avvenimenti ta’ taħriġ għall-Amministraturi tal-Portal Komuni Nazzjonali, 2 laqgħat tan-Netwerk Strateġiku tas-COI u 13-il sessjoni ta’ ħidma u seminars speċifiċi għall-pajjiż. Barra minn hekk, l-EASO pproduċa żewġ rapporti dwar is-COI (dwar is-Somalja u dwar iċ-Ċeċenja) u pubblikazzjoni dwar “Tools and tips for online COI research” (Għodod u ħjiel għal riċerka dwar is-COI online). Appoġġ speċjali: ġie pprovdut appoġġ speċjali lill-Italja, li kkompleta l-implimentazzjoni tal-pjan ta’ appoġġ speċjali li beda fl-2013, u, minn Ġunju 2014, lil Ċipru. L-EASO organizza sitt proġetti pilota dwar l-ipproċessar konġunt tal-applikazzjonijiet għall-asil u sitt laqgħat ta’ kooperazzjoni prattika dwar għodod għall-provvediment ta' appoġġ, ippjanar ta’ kontinġenza, rilokazzjoni u akkoljenza. L-EASO pparteċipa fil-Forum Annwali dwar ir-Risistemazzjoni u r-Rilokazzjoni u ġie kkompletat l-immappjar taċ-ċikli ta’ risistemazzjoni fl-Istati Membri. Barra minn hekk, l-EASO, f’kollaborazzjoni ma’ partijiet interessati oħra, implimenta tmien azzjonijiet fi ħdan il-qafas tat-Task Force għall-Mediterran. Appoġġ ta' emerġenza: l-EASO pprovda appoġġ ta’ emerġenza lill-Greċja u lill-Bulgarija li kkompleta l-implimentazzjoni tal-Pjanijiet Operattivi rispettivi. L-EASO organizza żewġ laqgħat tal-Punti ta' Kuntatt Nazzjonali tar-Riżerva ta' Intervent għall-Asil. Appoġġ ta' informazzjoni u analiżi: l-EASO ppubblika r-Rapport Annwali tiegħu dwar l-istat tal-asil fl-UE fl-2013 b’inputs mingħand bejn wieħed u ieħor 40 parti interessata. Barra minn hekk, l-EASO żviluppa 3 rapporti ta’ kull tliet xhur dwar l-asil u 12-il rapport ta’ kull xahar dwar l-asil u 7 rapporti ad hoc. Barra minn hekk, l-EASO organizza 2 laqgħat mal-Grupp tal-Provvediment tal-Istatistika (GPS), implimenta bis-sħiħ l-istadju II tas-Sistema ta’ Twissija u Tħejjija Bikrija tiegħu u żviluppa proposta għall-istadju III tagħha. Appoġġ lil pajjiżi terzi: l-EASO beda jimplimenta l-istrateġija tiegħu ta' dimensjoni esterna tal-EASO, b’mod partikolari permezz tal-implimentazzjoni ta' proġett tal-Istrument Ewropew ta’ Viċinat u Sħubija (ENPI) mal-Ġordan, mat-Tuneżija u mal-Marokk. L-EASO stabbilixxa Netwerk ta' Dimensjoni Esterna u organizza 2 laqgħat ta’ kooperazzjoni prattika u nqaleb modulu ta’ taħriġ tal-EASO għall-Għarbi. Fir-rigward tal-organizzazzjoni u l-kooperazzjoni tal-EASO mal-partijiet interessati, l-EASO organizza tliet laqgħat tal-Bord ta' Tmexxija, adotta tliet deċiżjonijet tal-Bord ta' Tmexxija, iffirma arranġament tax-xogħol mal-eu-LISA, kellu r-raba' laqgħa tal-Forum Konsultattiv tiegħu u kkonsulta lis-soċjetà ċivili dwar diversi suġġetti. Fl-2014, l-EASO ppreseda n-netwerk tal-aġenziji tal-ĠAI, li fi ħdanu l-EASO organizza tliet laqgħat tal-gruppi ta’ kuntatt u l-laqgħa tal-Kapijiet tal-Aġenziji tal-ĠAI. Fl-aħħar nett, l-EASO saħħaħ il-komunikazzjoni interna u esterna tiegħu: ġiet adottata strateġija ta’ komunikazzjoni, inħarġu stqarrijiet għall-istampa u bullettini b’mod regolari u ġie organizzat il-jum ta' informazzjoni tal-EASO fl-Istati Membri u fil-Parlament Ewropew. Fl-2014, tniedet evalwazzjoni esterna tal-EASO.